**GEOGRAFIJA, 9. b razred, 6. teden** (20. 4. – 24. 4. 2020)

Učenci 9. b, ta teden vas čakata dve šolski uri geografije. Ker nam je precej odpadalo, moramo (spet) ujeti 9. a … Ne ustrašite se dolgega zapisa, ne znam krajše. ☺ Ni nič grozno težkega, sistem je isti kot prej. Po počitnicah vas čaka **preverjanje znanja o Alpskih in Predalpskih pokrajinah**. Malo ponavljajte …

1. **šolska ura: SEVEROVZHODNO PREDALPSKO HRIBOVJE**
* V **učbeniku** na **str. 105** **preberite** **odlomek o Lovrenških in drugih jezerih na Pohorju.**  **Visoko barje** je mokrišče, katerega rastline so z nalaganjem (nastajanjem šote) izgubile stik s podtalnico in so zdaj odvisne izključno od s hranili revne padavinske vode. Zato na visokih barjih uspevajo rastline, ki so prilagojene na pogoje z malo hranilnih in mineralnih snovi. (Za primerjavo: **nizko barje**, npr. Ljubljansko, pa je mokrotno, poplavljeno zemljišče, ima stik s podtalnico in je bolj bogato s hranili)
* V **učbeniku** na **str. 98** si še enkrat **oglejte** **lego Severovzhodnega predalpskega hribovja**. To je od prejšnjih dveh precej drugačno. Drugačni sta tako kamninska sestava kot relief, saj ga ne sestavljajo le hribovja, temveč tudi doline in kotline. S pomočjo **ročnega zemljevida Slovenije** **določite točno lego Severovzhodnega predalpskega hribovja** in njegovih glavnih geografskih enot: **Zgornja Savinjska dolina** (njen predalpski del je na območju Ljubnega, Mozirja …), **Velenjska kotlina**, **Vitanjske Karavanke** (vzhodno od Velenjske kotline, kot podaljšek Karavank), **Pohorsko Podravje** (sestavljeno iz gorskih masivov **Pohorje**, **Kozjak** in **Strojna** ter vmesne doline in kotline).
* V **učbeniku** na str. **103-105** **preberite** besedilo o **Severovzhodnem hribovju**. V **zvezke naredite kratke povzetke** o posameznih naravnih enotah Severovzhodnega predalpskega hribovja**: Zgornji Savinjski dolini**, **Velenjski kotlini**, **Vitanjskih Karavankah** in **Pohorskem Podravju**. Opišite njihove **reliefne oblike**, **kamninsko sestavo**, bistvene **gospodarske dejavnosti** ter izpostavite **glavne reke** in **kraje**. Če vam samostojno delanje zapiskov povzroča težave, si lahko ogledate **primer zapisa v zvezek** na naslednji strani tega dokumenta. Naravne enote, ki so tam napisane z **modro barvo**, morate **znati pokazati** na **zemljevidu Slovenije**.
* **Preverite svoje znanje**:
	+ **Utrjujte** svoje poznavanje naravnih enot Predalpskih pokrajin na **zemljevidu Slovenije**. **Ponovite** bistvene značilnosti geografskih enot **Severovzhodnega predalpskega hribovja** ter razmišljajte o njihovi **povezanosti**.
	+ V **spletnem učbeniku** <https://eucbeniki.sio.si/geo9/2646/index.html> preberite snov o **prebivalstvu** in **gospodarstvu Predalpskih pokrajin**. Preglejte vse strani v zavihku **STRANI** (od str. 163 do 170) in **rešite vse naloge**. Naloge niso obvezne, so pa zelo dober način, da ponovite, kar ste se novega naučili.
1. **šolska ura: LJUBLJANSKA IN CELJSKA KOTLINA**
* V **učbeniku** na **str. 105-107** si dobro **oglejte** vse **fotografije**, posnete iz zraka. Že iz njih je razvidno, da je **Ljubljanska kotlina največja sklenjena ravnina v Sloveniji.**
* V **učbeniku** na **str. 98** si še enkrat **oglejte** **lego Ljubljanske kotline**. Nastala je s tektonskim ugrezanjem (o tem smo govorili že pri geološkem razvoju Slovenije!), nato pa so jo reke napolnile s prodom, peskom in glino. Delimo jo na šest različnih pokrajin. S pomočjo **ročnega zemljevida Slovenije** **določite točno lego Ljubljanske kotline** in njenih glavnih geografskih enot. V pomoč naj vam bo **zemljevid Delitev Ljubljanske kotline** v **učbeniku** na **str. 106**. Na **str. 106-107** si tudi **preberite značilnosti** (in razlike) posameznih geografskih enot:
	+ **Dežela** in **Blejski kot**
	+ **Dobrave** (če si težko predstavljate, kaj je **rečna terasa**, si lahko o njenem nastanku preberete na <https://eucbeniki.sio.si/geo1/2501/index5.html>)
	+ **Kranjsko-Sorško polje**
	+ **Kamniško-bistriško polje**
	+ **Ljubljansko polje**
	+ **Ljubljansko barje**
* V **učbeniku** na str. **107-108 si preberite** še besedilo o **Celjski kotlini.** Tudi njeno **lego** si oglejte na **zemljevidu Slovenije** (med Vzhodnim in SV predalpskim hribovjem).
* **Prepišite povzetke snovi v zvezek**. Zapis imate na zadnji strani. Modro obarvane naravne enote morate znati pokazati na zemljevidu.
* **Preverite svoje znanje**:
	+ **Utrjujte** svoje poznavanje naravnih enot Predalpskih pokrajin na **zemljevidu Slovenije**. **Ponovite** bistvene značilnosti geografskih enot **Ljubljanske in Celjske kotline**.
	+ V **spletnem učbeniku** <https://eucbeniki.sio.si/geo9/2648/index4.html> preberite snov o **Ljubljanski kotlini**. Preglejte vse strani v zavihku **STRANI** (**str. 175-180**) in **rešite vse naloge**. Naloge niso obvezne, so pa zelo dober način, da ponovite, kar ste se novega naučili. Kot zanimivost lahko predelate še **STRANI 171-174** o **naravni in kulturni dediščini**.
1. šolska ura: primer zapisa v zvezek. Modro obarvane naravne enote znate pokazati na zemljevidu Slovenije.

**Severovzhodno predalpsko hribovje**

**Zgornja Savinjska dolina**

* apnenčaste kraške planote (Menina, Golte)
* živinoreja in gozdarstvo
* zelo razvit turizem na kmetijah
* največje središče **Mozirje**

**Velenjska kotlina**

* ob reki Paki
* rudnik lignita
* industrijsko središče **Velenje**
* termoelektrarna Šoštanj
* zdravilišče Topolšica

**Vitanjske Karavanke**

* podaljšek Karavank
* najvišji vrhovi iz apnenca
* ob hrvaški meji še niz vrhov med Bočem in Macljem

**Pohorsko podravje**

* trije gorski masivi iz magmatskih in metamorfnih kamnin: Pohorje, Kozjak, Strojna
* vmesne doline in Slovenjegraška kotlina
* zelo pomembno gozdarstvo – lesna industrija

na prisojnih pobočjih živinoreja in gozdarstvo, turizem na kmetijah

* velik pomen turizma (smučanje)
* največja reka Drava: v metamorfne kamnine je vrezala svojo strugo, dobre razmere za postavitev hidroelektrarn (8 večjih HE)
* pomembni še reki Meža in Mislinja
* pomembnejši kraji **Dravograd, Slovenj Gradec**, **Ravne na Koroškem**
1. šolska ura: zapis v zvezek. Modro obarvane naravne enote znate pokazati na zemljevidu Slovenije.

**Ljubljanska in Celjska kotlina**

**LJUBLJANSKA KOTLINA**

Nastala je s tektonskim ugrezanjem, udorino pa so kasneje reke zapolnile s prodom, peskom in glino. Je najpomembnejše poselitveno, gospodarsko in prometno območje v državi.

**Glavne geografske enote:**

* **Dežela in Blejski kot** (ledeniške morene, **Bled**, **Radovljica**)
* **Dobrave** (rečne terase, redka poselitev)
* **Kranjsko-Sorško polje** (kmetijstvo, **Kranj**)
* **Kamniško-Bistriško polje** (reka **Kamniška Bistrica**, gosta poselitev, **Domžale**, **Kamnik**)
* **Ljubljansko polje (**severno obrobje **Ljubljane**)
* **Ljubljansko barje** (jug Ljubljanske kotline, ugrezanje, močvirje, reka **Ljubljanica**, **Vrhnika**)

**CELJSKA KOTLINA**

* na jugu je prodnata ravnina: **hmeljarstvo** (**Žalec**)
* severni del je gričevnat
* **Celje** (sotočje rek Savinje in Voglajne)